Хранене и почистване на зъбите по време на лечение с брекети
След поставянето на брекети в устата посещението в кабинета продължава с инструкции за хранене и почистване на зъбите и апарата. Изправянето на вашите зъби е работа на ортодонта, но вашата задача е да поддържате чистотата на зъбите, така че в края на ортодонтското лечение да получите красива и здрава усмивка. Правилното поддържане на зъбите с брекети отнема няколко допълнителни минути.  
Миене на зъби и ползване на конец  
Плаката трябва да се почиства от зъбите ви поне два пъти на ден. Когато имате фиксирани брекети, това почистване става още по-важно. Всички елементи и телчета в устата са места, където храната се задържа по-лесно и се превръща в плака. Какво представлява плаката? Плаката е микс от храна, бактерии и слюнка, която залепва здраво по зъбите. Бактериите в слюнката разграждат храната до киселини, които атакуват зъбния емайл. Ако киселината остане достатъчно дълго време в контакт с емайла, тя започва да го разгражда и може да причини бели петна, или кариеси по зъбите. Освен това плаката предизвиква лош дъх и подуване и кървене на венците.  
Декалцификации, или бели петна по зъбите, са перманентни белези по повърхността на зъба около брекетите. Те не се развиват под брекета, а единствено до него. Получават се от продължително действие на плака, натрупана около брекета. След свалянето на брекетите, тези петна могат да се лекуват с различни гелове и пасти, ако са по-малки и гладки, ако са по-големи, може да се наложи да бъдат премахнати и заместени с обтурации и изграждания на зъбите.  
Ако е възможно, трябва да миете зъбите си с четка и паста след всяко хранене или поне да жабурите с вода. Тя ще изплакне част от храната и ще се образува по-малко плака. В аптеки и магазини можете да намерите сгъваеми четки за зъби, които лесно се пренасят в чантата.  
Миенето поне два пъти на ден е много важно, но освен това трябва и да чистите пространствата между зъбите с конец поне веднъж на ден. Най-доброто време да направите това е преди лягане.  
Добре е да посещавате вашия зъболекар през 6 месеца за рутинен преглед. Така ще се следи хигиената ви по-стриктно и при нужда зъбите ще се почистват и полират професионално.  
Почистването на зъбите с брекети не е много по-различно от обикновеното. С нормална ръчна четка за зъби със средна твърдост трябва да почиствате частта на зъбите, разположена над и под брекетите. Когато чистите откъм на венеца, е необходимо да ползвате кръгови движение на ръката и четката. Пространствата между брекетите и под дъгата се почистват с помощта на интердентална или междузъбна четка. Този вид четки имат различни размери, така че е необходимо ортодонтът ви да препоръча подходящата за вас. Обикновено се ползват такива с размер 3-4 мм за горни зъби и 2-3 мм за долни зъби.